《代上傅帅十二月二十三日生辰》
宋代·郑刚中

牙城霜月红，稚耋拥晴昼。百拜黄堂前，共上太守寿。

皆谓去年时，黠虏已深寇。一炮惊江南，衢婺几失守。

徬徨千里心，窜逸欲相蹂。公以活人手，衔金力营救。

信赏激忠勇，厚礼罗杰秀。坐回虏马头，遁去如惊兽。

邦人未遑息，鼠辈复狂嗾。郡兵无奇画，辙乱失领袖。

闭关守孤城，惴慄鹿在囿。我公登高墉，威德即下覆。

仰见吾父者，欢舞悉解胄。一犁春雨耕，乐业遂如旧。

生成荷终始，铭刻念前后。公之所常活，庸可亿万究。

吾闻天地间，祸福靡虚授。阴功满东吴，冥报岂容缪。

当能寿我公，炯炯如列宿。下吏闻此言，喜跃倒冠绶。

中兴须钜人，理亦天所祐。矧复有厚德，福禄宜愈茂。

自恨如漂萍，孤迹太冗陋。邑佐虽贱役，不许久奔走。

行将罢摘尾，违远去左右。敛板集公门，依依已延脰。

作者简介：郑刚中（1088年—1154年），字亨仲，婺州金华（今浙江金华）人。南宋抗金名臣。生于宋哲宗元祐三年，卒于高宗绍兴二十四年，年六十七岁。登绍兴进士甲科。累官四川宣抚副使，治蜀颇有方略，威震境内。初刚中尝为秦桧所荐；后桧怒其在蜀专擅，罢责桂阳军居住。再责濠州团练副使，复州安置；再徙封州卒。桧死，追谥忠愍。刚中著有北山集（一名腹笑编）三十卷，《四库总目》又有周易窥余、经史专音等，并传于世。